ဦးတုတ်ကြီး(ဒါရိုက်တာ)

ဦးတုတ်ကြီးအား ဟင်္သာတမြို့၊ တာငါးဆယ်ရပ်ကွက်တွင် အဖ အဆောက်အဦကန်ထရိုက်နှင့် တရားသူကြီး ဦးရွှေအေးနှင့် အမိ ဒေါ်ရွှေတို့မှ ခရစ်နှစ် ၁၈၉၀-ပြည့်နှစ်၌ မွေးဖွားခဲ့သည်။ သားသမီး ဆယ်ယောက်တွင် အကြီးဆုံးသားဖြစ်ပြီး ငယ်နာမည်မှာ မောင်ပုဖြစ်သည်။ 

မောင်ပုသည် ငယ်စဉ်ကပင် ဆိုင်းသံ၊ ဗုံသံနှင့် တီးသံမှုတ်သံကြားတွင် သီဆိုမှုနှင့် ကခုန်မှုတို့ဖြင့် ရင်းနှီးကျွမ်းဝင်ခဲ့ရသည်။ ထိုစဉ်က ဟင်္သာတမြို့တွင် ရပ်ကွက်အလိုက် ဝါသနာအလျောက် အရပ်သူအရပ်သားများ စုပေါင်းပါဝင်ကပြကြသည့် အပျော်တမ်း ဇာတ်သဘင်အဖွဲ့ (အရပ်ဇာတ်)များ အပြိုင်အဆိုင် ပေါ်ထွန်းလျှက် ရှိကြသည်။ ရပ်ကွက်ဘုရားပွဲ၊ ဝါဆိုပွဲ၊ သီတင်းကျွတ်၊ တန်ဆောင်တိုင်ပွဲနှင့် သင်္ကြန်ပွဲစသည့် ပွဲလမ်းသဘင်များ၊ အလှူမင်္ဂလာပွဲတွင် အခွင့်သာလျင် သာသလို အရပ်ဇာတ်အဖွဲ့များသည် ဝင်ရောက်ကပြလေ့ ရှိကြသည်။ မောင်ပု၏ ဖခင်ဦးရွှေအေးသည် ညောင်ပင်သာရပ်ကွက် အရပ်ဇာတ်ကို ဦးဆောင်စီစဉ်သူဖြစ်သလို မောင်ပု၏ဦးလေး ဦးဘကြည်သည် တာငါးဆယ်ရပ်ကွက် အရပ်ဇာတ်ကို ဦးစီးစီမံသူဖြစ်ကြ၍ ဇာတ်တိုက်လေ့ကျင့်မှုနှင့် ကပြမှုတို့ဖြင့် ထိတွေ့ကြားမြင်ရဖန်များပြီး မောင်ပုသည် သဘင်အနုပညာရပ်များကို အလိုလိုဆည်းပူးခွင့် ရခဲ့သည်။ ရပ်ကွက်အလိုက် ဖွဲ့စည်းထားကြသော အရပ်ဇာတ်အဖွဲ့များသည် သူ့ထက့်ငါ ကောင်းအောင် အပြိုင်အဆိုင်ကြိုးပမ်းကပြရာ၌ တင်ဆက်ကပြမှု အမျိုးမျိုးအား လေ့လာဆည်းပူး တီထင်ကြံဆကြရသည်။ 

ဘမျိုးဘိုးတူဆိုသကဲ့သို့ လူငယ်ဘဝတွင် အဖေနှင့်ဦးလေး၏ သဘင်အနုပညာအမွေကို ဆက်ခံခဲ့ပြီးနောက် ရွှေပြောင်ပြောင်ရပ်ကွက် အရပ်ဇာတ်ပွဲ အဖွဲ့ကို၎င်း၊ ကိုပု၏ညီမဖြစ်သူ မသန်းရင်က ဘာရဲချောင်ရပ်ကွက် အရပ်ဇာတ်အဖွဲ့ကို၎င်း ဦးစီးစီစဉ်နိုင်ခဲ့ကြသည်။ ကပြသည့်အခါတွင် မိမိရပ်ကွက်မှ ပရိသတ်အပြင် အခြားရပ်ကွက်မှ ပရိသတ်များပါ လာရောက်ကြည့်ရှုပြီး ကောင်းလျှင်ကောင်းသလို ချီးကျူးထောပနာပြုကြပြီး မကောင်းလျှင် မကြိုက်လျှင်လည်း ဝေဖန်ကဲ့ရဲ့မှု ပြုကြသည်။ မိမိရပ်ကွက်မှ အရပ်ဇာတ်အဖွဲ့၏ ကပြမှုအား အခြားရပ်ကွက်မှ ပရိသတ်များက မကောင်းဟုကောက်ချက်ချပြီး ကဲ့ရဲ့ဝေဖန်လျှင်မူ ရပ်ကွက်ချင်းအချင်းများသည့်အဖြစ်သို့ မကြာခဏရောက်လေ့ရှိကြသည်။ မိမိဦးစီးစီစဉ်သည့် အရပ်ဇာတ်အဖွဲ့အား ချီးကျူးထောပနာ ပြုခံရပြီး ကဲ့ရဲ့ဝေဖန်မှု ကင်းဝေးအောင် ကြိုးပမ်းရခြင်းကြောင့်ပင် ကိုပုမှာ တစ်နှစ်ထက်တစ်နှစ် ဇာတ်သဘင်အနုပညာရည်များ ပိုမိုပြည့်ဝလာခဲ့ရသည်။

တစ်ရွာမပြောင်း သူကောင်းမဖြစ်
ကိုပုသည် ဟင်္သာတမြို့မှတဆင့် ရန်ကုန်မြို့သို့ သွားရောက်ပြီး သင့်ရာအလုပ်ကို လုပ်ကိုင်အခြေချရန် ဆုံးဖြတ်ခဲ့သည်။ ရန်ကုန်မြို့သို့ရောက်၍ ပညာအလင်း မဂ္ဂဇင်းတိုက်၌ အလုပ်ရရှိခဲ့သည်။ ကိုပု၏ လုပ်ရည်ကိုင်ရည် ပြည့်ဝမှု၊ ကြိုးစားအားထုတ်မှုကြောင့် မန်နေဂျာတာဝန်ကို ထမ်းဆောင်ခွင့် ရခဲံသည်။ 

ကေမြူးရေး မြန်မာ့ရုပ်ရှင်ခေတ်ဦး ဒါရိုက်တာ ဆယ့်ငါးဦးတို့၏ ရုပ်ပုံလွှာ၊ ၂၀၀၉-ခု၊ ပအကြိမ်၊ စာ-၃၅
ကိုးကား